Broj: 711-I-436-M-51/23-02-21

Zagreb, 8. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na obveznika zahtjev Ivana Raka, predsjednika Uprave trgovačkog društva VG Čistoća d.o.o. za održavanje čistoće** za davanjem mišljenja Povjerenstva, na 206. sjednici, održanoj 08. ožujka 2023., daje sljedeće

**MIŠLJENJE**

**Jubilarne nagrada, regres i božićnica predstavljaju primitke zabranjenih dodatnih naknada iz članka 7. točke d) ZSSI-a koje je obveznicima zabranjeno primiti, dok obveznici imaju pravo na primitke koji predstavljaju naknadu stvarnih troškova povezanih s obnašanjem javne dužnosti, a sukladno članku 11. stavku 5. podstavku 7. ZSSI-a nisu ih dužni navesti u imovinskoj kartici.**

Obrazloženje

Zahtjev za davanjem mišljenja Povjerenstva podnio je obveznik Ivan Rak, predsjednik Uprave trgovačkog društva VG Čistoća d.o.o. za održavanje čistoće (u daljnjem tekstu: VG Čistoća d.o.o.). U Povjerenstvu zahtjev je zaprimljen 23. veljače 2023. pod poslovnim brojem 711-U-3153-M-51/23-01-5, povodom kojeg se vodi predmet broj M-51/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u izvadak iz sudskog registra nadležnog suda, utvrđeno je da je Ivan Rak predsjednik Uprave trgovačkog društva VG Čistoća d.o.o., čiji je jedini osnivač, odnosno član Grad Velika Gorica te je stoga isti dužan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

U zahtjevu obveznik navodi kako je predsjednik Uprave trgovačkog društva VG Čistoća d.o.o. kojem je osnivač i vlasnik jedinica lokalna samouprava, Grad Velika Gorica, na koju je dužnost imenovan Odlukom o imenovanju od 15.02. 2018. godine, te da je dana 21.02.2018. godine sklopio s Nadzornim odborom društva Ugovor o radu, kojim je ugovorena plaća u bruto iznosu te pravo na naknade, potpore, darove, prigodne nagrade, dnevnice, otpremnine i druge primitke koje se isplaćuju radnicima trgovačkog društva (najviše) u visini neoporezivih iznosa naknada, potpora, darova i prigodnih nagrada, kao i dnevnice, otpremnine i druge primitke koji se ne smatraju dohotkom od nesamostalnog rada u smislu Pravilnika o porezu na dohodak, na način i pod uvjetima kako je to predviđeno Pravilnikom o radu VG Čistoća d.o.o. i Kolektivnim ugovorom za radnike društva VG Čistoća d.o.o.

Obveznik navodi kako je pojam „dodatna naknada" iz članka 7. stavak 1. podstavak d) ZSSI-a, nejasan tim više što se u članku 5. stavak 1. podstavak 1. ZSSI-a govori o primanjima, a u podstavku 2. o plaći obveznika, dok pojam dodatne naknade nije pojašnjen.

Obveznik nadalje iznosi stav kako bi pojam naknade upućivao na to da se nekome nešto nadoknađuje, bilo da se npr. radi o naknadi plaće zbog privremene spriječenosti za rad ili naknadi plaće za vrijeme korištenja prava na godišnji odmor ili da se radi o naknadi troška prijevoza na posao i s posla, troška službenog putovanja, troška korištenja privatnog automobila u službene svrhe, te da s tim u vezi Pravilnik o porezu na dohodak npr. radi razliku između naknada, potpora, darova i prigodnih nagrada, dnevnica i otpremnina, kao neoporezivih primitaka.

Nadalje, obveznik ukazuje da je člankom 34. Zakona o izmjenama i dopunama Zakona o radu (Narodne novine broj: 151/22), koji je stupio na snagu 01.01.2023. godine izmijenjen članak 90., na način da se pojam plaće definira kako slijedi: „Plaća, u smislu ovog Zakona, je primitak radnika koji poslodavac isplaćuje radniku za obavljeni rad u određenom mjesecu.". Nadalje, člankom 35. Zakona o izmjenama i dopunama Zakona o radu, dodan je novi naslov iznad članka i članak 90.a: „Primici radnika na temelju radnog odnosa" koji glasi: „Primici koje radnik može ostvariti na temelju radnog odnosa su: 1. Primici koje poslodavac, u skladu s propisom, kolektivnim ugovorom, pravilnikom o radu, aktom poslodavca ili ugovorom o radu isplaćuje radniku kao materijalno pravo iz radnog odnosa (jubilarna nagrada, regres, božićnica i si.) 2. Primici koje Primici koje poslodavac, u skladu s propisom, kolektivnim ugovorom, pravilnikom o radu, aktom poslodavca ili ugovorom o radu isplaćuje radniku, a koji predstavljaju naknadu troška. Sukladno stavku 2. istog članka primici iz stavka 1. toga članka, u smislu Zakona o radu, ne smatraju se plaćom iz članka 90. ovoga Zakona.“

Obveznik traži mišljenje Povjerenstva smatraju li se primici na temelju radnog odnosa iz članka 90.a Zakona o radu koje poslodavac isplaćuju do visine neoporezivih primitaka iz Pravilnika o porezu na dohodak i pod uvjetima propisanim Pravilnikom o radu VG čistoća d.o.o. i Kolektivnim ugovorom za radnike zaposlene u društvu VG Čistoća d.o.o., pravima koja ne podliježu primjeni članka 7. stavak 1. podstavak d) ZSSI-a ili se primitci iz članka 90.a Zakona o radu smatraju dodatnom naknadom za poslove obnašanja javnih dužnosti iz članka 7. stavak 1. podstavka d) ZSSI-a.

Nadalje obveznik traži mišljenje vezano za primjenu članka 11. stavak 5. podstavak 9. ZSSI-a koji određuje da obveznici primjene ZSSI u imovinsku karticu upisuju podatke o stečenoj imovini, i to primitke koji se ne smatraju dohotkom i primitke na koje se ne plaća porez na dohodak, te odnosi li se to na primitke iz članka 90.a ZOR-a i ako da, znači li to da javni dužnosnik može ostvariti te primitke, ali ih je dužan upisati u obrazac imovinske kartice kao „primitak koje se ne smatra dohotkom i primitak na koje se ne plaća porez na dohodak."

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 11. stavkom 3. ZSSI-a propisano je da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama, dok sukladno stavku 5. podstavku 7. podaci o stečenoj imovini obuhvaćaju podatke dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala i drugom dohotku osim primicima koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka, a sukladno podstavku 9. primicima koji se ne smatraju dohotkom i primicima na koje se ne plaća porez na dohodak.

Člankom 90.a stavkom 1. Zakona o radu („Narodne novine“ broj: 93/14, 127/17,98/19 i 151/22 u daljnjem tekstu: Zakon o radu) propisano je da su primici koje radnik može ostvariti na temelju radnog odnosa: 1. primici koje poslodavac, u skladu s propisom, kolektivnim ugovorom, pravilnikom o radu, aktom poslodavca ili ugovorom o radu isplaćuje radniku kao materijalno pravo iz radnog odnosa (jubilarna nagrada, regres, božićnica i sl.), te 2. primici koje primici koje poslodavac, u skladu s propisom, kolektivnim ugovorom, pravilnikom o radu, aktom poslodavca ili ugovorom o radu isplaćuje radniku, a koji predstavljaju naknadu troška. Sukladno stavku 2. istog članka primici iz stavka 1. toga članka, u smislu Zakona o radu, ne smatraju se plaćom iz članka 90. ovoga Zakona.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a. U Smjernici se izričito navodi i kako obveznici iz članka 3. stavka 1. i 2. ZSSI-a, sukladno članku 7. točci d) ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Dana 12. travnja 2022.g. Povjerenstvo je donijelo Dopunu Smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Sukladno smjernici obveznici navedeni u članku 3. stavku 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati sljedeće novčane primitke: dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstava, računalo i mobitel, plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.

U Dopuni Smjernice također je navedeno kako obveznici nemaju pravo na plaćeno članstvo u strukovnim komorama, kao niti na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti. U odnosu na plaćanje police dopunskog zdravstvenog osiguranja iako isto predstavlja primanje nedopuštene dodatne naknade, navedeni obveznici mogu koristiti usluge do isteka ugovorenog razdoblja ukoliko je polica dopunskog osiguranja u cijelosti plaćena prije stupanja ZSSI-a na snagu temeljem sklopljenog ugovora.

Polazeći od članka 5. stavka 1. točke 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, Povjerenstvo tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Slijedom navedenog primici jubilarne nagrade, regresa i božićnice predstavljaju primitke zabranjenih dodatnih naknada iz članka 7. točki d) ZSSI-a, koje je obveznicima zabranjeno primiti. Međutim, cijeneći da zakonska odredba iz članka 90.a stavka 1. točke 1. ne predstavlja *numerus clausus,* svaki od mogućih primitka koje poslodavac temeljem određene pravne osnove isplaćuje radniku kao materijalno pravo iz radnog odnosa, pa tako i temeljem Pravilnika o radu i Kolektivnog ugovora trgovačkog društva VG Čistoća d.o.o. potrebno je pojedinačno cijeniti u smislu članka 7 podstavka d) ZSSI-a, kao i tumačenjima i Smjernice i dopune Smjernice Povjerenstva.

Nadalje primici koji predstavljaju naknadu stvarnih troškova povezanih s obnašanjem javne dužnosti, nisu zabranjeni primici u smislu članka 7. točke d) ZSSI-a te ih obveznici mogu primiti, a sukladno članku 11. stavku 5. podstavku 7. ZSSI-a nisu ih dužni navesti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Ivan Rak, elektroničkom dostavom
2. Objava na internetskoj stranici Povjerenstva
3. Pismohrana